Tekijä XI

Hyytymistekijä XI (geeni F11) on ihmisten ja monien muiden eläinten veressä oleva inaktiivinen tsymogeeni. se katkeaa aktiiviseksi tekijäksi XIa, joka on osa veren hyytymistä. XIa on seriiniproteaasi-entsyymi, joka aktivoi tekijä IX:iä, jotka osaltaan välittävät hyytymisreaktiota eteenpäin. Tekijän XI muita nimiä ovat "plasman tromboplastiinin edeltäjä" (eng. plasma thromboplastin antecedent) ja antihemofiilinen tekijä C.

Geeni
Ihmisillä tekijän XI geeni on F11. Se on kromosomissa 4 kohdassa 4q35. Sen pituus on noin 23 kiloemäsparia (kbp). Siinä on 14 intronia ja 15 eksonia. Eksonissa 1 on 5' transloitumaton alue (5' UTR). Eksoni 2 koodaa signaalisekvenssiä. Eksonit 3–10 koodaavat "omena"-proteiinidomeeneja ja eksonit 11–15 aktiivisen kohdan domeenia.

Rakenne
Ihmisillä tekijä XI koostuu kahdesta samanlaisesta disulfidisidoksin yhtyneestä peptidiketjusta eli monomeerista. XI on siis homodimeeri, jossa on 2 aktiivista kohtaa. Translaation jälkeen kustakin monomeerista poistuu signaalipeptidaasilla N-terminaalin 18 aminohapon (AH) signaalisekvenssi. Monomeerit glykosyloituvat ja niihin muodostuu disulfidisidoksia. Valmiin dimeerisen tekijän XI massa on noin 143 kDa. Massasta 5 % on hiilihydraateista, joista 0.6 % on heksooseista, 2.7 % N-asetyyliheksosamiinista ja 1.7 % N-asetyylineuramiinihaposta. Monomeerin pituus on 607 AH.

Alla luetellut aminohapot on numeroitu siten kuin signaalisekvenssi olisi vielä kiinni proteiinissa.

Monomeerissa on C-terminaalinen aktiivisen kohdan omaava proteiinidomeeni. Monomeerin N-terminaalissa 4 "omena"-domeenia (eng. apple), joiden symbolit ja järjestykset ovat N-terminaalista C-terminaalin suuntaan A1, A2, A3 ja A4. Kussakin on 90–91 AH:ta, 2 disulfidisidosta ja ne ovat AH-sekvensseiltään keskenään 23–34 %:sesti samankaltaisia. A4-domeenissa on kysteiini numero 321 (C321). Monomeerit ovat dimeerissä näistä kysteiineistä disulfidisidoksella toisissaan kiinni.

XI:n aktivaatiossa XIa:ksi sen kummastakin monomeeristä katkeaa peptidisidos R369–I370 aktiivisen kohdan omaavasta domeenista. Katkeamisessa kukin monomeeri tuottaa 2 peptidiketjua:

raskas ketju, jossa on 369 AH:ta ja domeenit A1, A2, A3 ja A4
kevyt ketju, jossa on 238 AH:ta ja aktiivisen kohdan domeeni

Ketjut pysyvät toisissaan kiinni disulfidisidoksella. Sitten aktiivisen kohdan domeenin H413, D462 ja S557 voivat toimia katalyyttisenä triadina tekijä IX:n aktivaatiossa.

Toiminta
Ihmisillä tekijä XI muodostuu pääosin maksassa, josta se vapautuu vereen. Sen pitoisuus veriplasmassa on noin 5 µg/ml (0.0313 µmol/l) ja puoliintumisaika 45–52 tuntia.

Ihmisillä XI aktivoituu XIa:ksi veren hyytymisreaktiossa tekijä XIIa:n tai trombiinin avulla.

XIa aktivoi tekijä IX:n IXa:ksi katkaisemalla R145–A146 ja R180–V181 väliset peptidisidokset. IXa on tärkeä osa veren hyytymisreaktiota. XI ole ainoa sen IX-muotoa aktivoiva entsyymi.

XIa:n toimintaa veressä estävät eniten antitrypsiini ja antitrombiini, jossa hepariini on kompleksina. Vähemmän merkittäviä estäjiä ovat C1-estäjä (geeni SERPING1), α2-antiplasmiini (SERPINF2) ja α2-makroglobuliini (A2M).

Hemofilia C
Ihmisillä tekijän XI toiminnan heikkous sitä koodaavan geenin mutaation takia aiheuttaa autosomaalisesti ja resessiivisesti periytyvää harvinaista verenvuototautia, hemofilia C:tä. Monia eri mutaatiotyyppejä tunnetaan. Hemofilia C ilmenee noin 1:llä ihmisellä miljoonasta, mutta on ashkenasijuutalaisilla yleisempi. Toimimantahäiriötä aiheuttavien mutaatioiden suhteen ashkenaseista noin 9 % on heterotsygootteja ja 0.22 % homotsygootteja. Hemofilia C ei usein aiheuta spontaania verenvuotoa, toisin kuin hemofilia A ja hemofilia B, vaan heikentää haavojen hyytymistä. Joskus voi silti ilmetä spontaania verenvuotoa esimerkiksi nivelissä. Hemofiliaa C voidaan tarvittaessa hoitaa antamalla suoneen tekijää XI veriplasmauutteena. Vaihtoehtoisesti voidaan antaa kalliimpaa tekijä VIIa:ta, joka on tuotettu yhdistelmä-DNA-tekniikkaa käyttämällä.

Lähteet

Veren hyytymisjärjestelmä
Hydrolaasit